Fiksheidsentrum wil hele gesin saam laat oefen | Maroela Media
Kick-fit-klasse by die Hybrid High Performance-sentrum. (Foto: Pieter von Wielligh / Human Cave Studios / Hybrid High Performance Centre)
Hierdie unieke fiksheidsentrum wat in September vanjaar sy deure by die Weiveld-kuierplek in die Bronberg-gebied geopen het, bied oefeninge vir die hele gesin, onder andere skopboks, selfverdedigingsklasse en persoonlike afrigting.
"Ons het net besef ons sal 'n sentrum moet skep waar die hele gesin kan werk aan hulle gesondheid en saam fiks word. Die oefeninge wat ons ook afrig, is 'n wonderlike uitlaatklep vir mense wat voel hulle spandeer nou meer tyd vasgekluister agter 'n skerm en skolesport wat dramaties in die pandemie afgeskaal is," verduidelik Adriaan Heijns, bestuurder van die sentrum.
Die jongste lid wat by die sentrum oefen, is tans net vyf jaar oud en die afrigters het al klasse vir 70-jariges aangebied.
Volgens SD Heijns, hoofafrigter by die sentrum, is die Kick-fit-klasse, wat 'n kombinasie is van skopbokstegnieke en liggaamsgewigoefeninge is, veral gewild. SD sê die soort oefeninge help nie net met gewigsverlies nie, maar dit is sommer ook goeie selfverdedigingstegniek.
Adriaan en SD meen ook die oefeninge help mense om hulle longkapasiteit te verbeter omdat hulle asemhalingstegnieke vir jou leer terwyl jy oefen.
"Ons fokus daarop om mense stelselmatig deur die proses van fiksheid te neem – dit is 'n marathon en nie naelloop nie," sê SD, wat self 'n bekroonde skopbokskampioen is.
"Hier gaan ons jou ook help met jou dieet omdat dit jou fiksheidsreis ondersteun en jy behoorlike energievlakke benodig om te kan oefen."
En hoe gemaak met die verskriklike styfheid na 'n intense oefensessie? Volgens Adriaan is die enigste raad om weer te kom oefen. "Die liggaam is 'n masjien en dit is gemaak om te werk. Die grootste fout wat jy kan maak, is om net te gaan lê en dit is ook 'n fout wat veral ouer mense maak wat dan al meer sit en minder oefen.
"Ons wil egter die ergste styfheid verhoed en daarom is strekoefeninge ook 'n belangrike komponent van ons oefenprogram."
Adriaan en SD Heijns het onlangs by Maroela Media kom kuier en meer vertel oor die Hybrid High Performance-sentrum. Die fiksheidsentrum is ontwikkel om die hele gesin se fiksheidsvlakke 'n hupstoot te gee. Die manne het gesels oor fiksheid en raad gegee op vrae oor oefeninge wat hulle gereeld hoor. Luister na die volledige gesprek bo-aan hierdie berig.